പ്രാവ് മോഷണം: കൊലക്കേസ് പ്രതിയുടെ ശിക്ഷയില് ഇളവ് ന്യൂഡല്ഹി: പ്രാവിനെ മോഷ്ടിച്ചതിന്റെ പേരില് ഒരാളെ അടിച്ചു കൊന്ന പ്രതിയുടെ ശിക്ഷ ഇളവ് ചെയ്തു സുപ്രീംകോടതി. കൊലപ്പെടുത്തുക എന്ന ഉദ്ദേശ്യത്തോടെ മുന്കൂട്ടി ആസൂത്രണം ചെയ്തു നടത്തിയ കുറ്റകൃത്യമല്ലെന്നാണ് കോടതി വിലയിരുത്തിയത്. പ്രാവിനെ മോഷ്ടിച്ചതിന്റെ പേരില് കാലാസിംഗും ശംഭേര് സിംഗുമായി വഴക്കുണ്ടായി. വഴക്ക് അക്രമത്തിലേക്ക് വഴിമാറിയപ്പോള് കാലാസിംഗിന്റെ ഒപ്പമുണ്ടായിരുന്ന കെഹാര് സിംഗ് തന്റെ കൈയിലിരുന്ന ഇരുന്പുവടി കൊണ്ട് എതിരാളിയുടെ തലയ്ക്കൊരു അടി കൊടുത്തു. അടിയുടെ ആഘാതത്തില് അയാള് മരിക്കുകയായിരുന്നു. പിന്നീട് പ്രതികള് ഇരുവരും ചേര്ന്ന് മൃതദേഹം അടുത്തുള്ള ചെറിയ കനാലില് തള്ളി. കേസില് സെഷന്സ് കോടതി ഇരുവരെയും ജീവപര്യന്തം തടവിന് വിധിച്ചു. പിന്നീട് ഹൈക്കോടതിയില് അപ്പീല് നല്കിയപ്പോള് ശിക്ഷ 12 വര്ഷമാക്കുമായും പതിനായിരം രൂപ പിഴ ചുമത്തുകയും ചെയ്തു. കാലാ സിംഗ് സുപ്രീം കോടതിയില് നല്കിയ അപ്പീലില് വാദം കേട്ട ജസ്റ്റീസുമാരായ ആര്. സുഭാഷ് റെഡ്ഡി, ഋഷികേശ് റോയ് എന്നിവര് ഉള്പ്പെട്ട ബെഞ്ച് ശിക്ഷ ഏഴു വര്ഷമാക്കി ചുരുക്കി നല്കി. മന:പൂര്വമുള്ള നരഹത്യ ആയിരുന്നില്ല എന്ന കാരണം ചൂണ്ടിക്കാട്ടിയാണ് കോടതി ശിക്ഷ ഇളവ് ചെയ്തത്.